ÚRAD VLÁDY SLOVENSKEJ REPUBLIKY

Štatút

Odbornej hodnotiacej komisie pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011

Čl. 1
Úvodné ustanovenie

/1/	Tento štatút upravuje postavenie, predmet činnosti, zloženie, práva a povinnosti členov Odbornej hodnotiacej komisie pre program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 (ďalej len „komisia“). Žiadosti o poskytnutie dotácie a projekty sa predkladajú sekcii ľudských práv a menšín Úradu vlády Slovenskej republiky.

Čl. 2
Postavenie komisie

Komisia je zriadená ako poradný orgán vedúceho Úradu vlády Slovenskej republiky pre hodnotenie a výber žiadostí o poskytnutie dotácie a projektov v rámci programu Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 (ďalej len „akčný plán“) v  súlade s  Výnosom Úradu vlády Slovenskej republiky z  2. marca 2009  č. 1029/2009/KVÚV o poskytovaní dotácií v pôsobnosti Úradu vlády Slovenskej republiky (ďalej len „výnos“) a Smernicou vedúceho Úradu vlády Slovenskej republiky č. 3/2009 zo dňa 18. marca 2009 o poskytovaní dotácií v pôsobnosti Úradu vlády Slovenskej republiky (ďalej len „smernica“).

Čl. 3
Predmet činnosti

/1/ Komisia posudzuje žiadosti o poskytnutie dotácie a projekty, predkladané komisii v súlade s výnosom, smernicou a metodickým usmernením pre dotačný program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 ( ďalej len „ metodické usmernenie“).

/2/ Komisia v rámci svojej činnosti: 
a)	posudzuje zhodu účelu projektu a žiadosti o poskytnutie dotácie s výnosom a metodickým usmernením, 
b)	posudzuje obsahovú a kvalitatívnu stránku projektu, 
c)	zostavuje poradie žiadostí o dotáciu s uvedením odporúčanej výšky dotácie,
d)	navrhuje zoznam žiadostí o dotáciu odporúčaných na pridelenie,
e)	posudzuje zmeny podmienok použitia dotácie podľa článku 4 smernice a zmluvy o poskytnutí dotácie,
f)	vykonáva ďalšie činnosti podľa smernice. 

Čl. 4
Zloženie a členstvo

/1/	Komisia má 8 členov. Tvorí ju predseda a  členovia. Gestorom činnosti komisie je sekcia ľudských práv a menšín Úradu vlády Slovenskej republiky (ďalej len „gestor“). 

/2/	Komisia je zložená z  členov medzirezortnej pracovnej skupiny na realizáciu akčného plánu, z určených zamestnancov Úradu vlády Slovenskej republiky a ostatných odborníkov v oblasti nediskriminácie a rovnakých príležitostí. 

/3/	Predsedu komisie a členov komisie vymenúva vedúci Úradu vlády Slovenskej republiky na základe návrhu podpredsedu vlády Slovenskej republiky pre vedomostnú spoločnosť, európske záležitosti, ľudské práva a menšiny.

/4/	Predseda komisie:,
a)	vedie zasadnutia komisie,
b)	zodpovedá za činnosť komisie,
c)	schvaľuje záznam a protokol zo zasadnutia komisie a iné výstupy zo zasadnutia komisie,
d)	v prípade potreby prizýva na zasadnutie komisie poradcov, ktorí nemajú hlasovacie právo.

/5/	Tajomník komisie:
a)	je menovaný predsedom komisie zo zamestnancov odboru koordinácie projektov SĽPM ÚV SR,
b)	organizačne a administratívne zabezpečuje fungovanie komisie, jej zasadnutia a jej ďalšiu prácu,
c)	eviduje a vykonáva formálnu kontrolu žiadostí o poskytnutie dotácie, zabezpečuje odstránenie formálnych nedostatkov predložených žiadostí, 
d)	zodpovedá za to, že projekty, ktoré sú predložené  na hodnotenie do komisie spĺňajú všetky formálne náležitosti z hľadiska výnosu a smernice,
e)	vyhotovuje záznamy zo zasadnutia komisie a protokol z rozhodnutia komisie,
f)	vyhotovuje kontrolný list predbežnej finančnej kontroly podľa osobitného predpisu 
g)	zabezpečuje prípravu zmluvy o poskytnutí dotácie,
h)	 zabezpečuje zverejnenie schválených projektov na internetovej stránke Úradu vlády SR : http://www.mensiny.vlada.gov.sk/
i)	zabezpečuje ďalšie náležitosti podľa smernice.

/6/	Člen komisie nesmie byť v konflikte záujmov a musí sa zdržať konania, ktoré by bolo v rozpore s nestrannosťou rozhodovania v komisii. Za konflikt záujmov sa považuje pôsobenie v akomkoľvek vzťahu k organizácii, ktorá vypracovala projekt, ktorý je predmetom hodnotenia alebo pôsobenie blízkej osoby v organizácii, ktorá vypracovala alebo predkladala projekt, ktorý je predmetom hodnotenia.

/7/	Členstvo v komisii zaniká:
a)	skončením služobného pomeru alebo zmenou pracovného zaradenia člena komisie, v dôsledku ktorej nebude môcť člen zastupovať organizáciu, ktorá ho nominovala,
b)	v prípade, opakovanej  neúčasti na zasadaní a práci komisie bez predloženia náležitého ospravedlnenia, 
c)	v prípade neplnenia svojich povinností podľa čl. 5 tohto štatútu, 
d)	dobrovoľným vzdaním sa členstva písomnou formou do rúk vedúceho Úradu vlády Slovenskej republiky  a  predsedovi komisie,
e)	úmrtím.

/8/	Predseda komisie podľa potreby prizýva na zasadnutia komisie zástupcu ekonomického odboru Úradu vlády Slovenskej republiky v pozícii finančného poradcu. Finančný poradca vyhodnotí predložené projektové návrhy z finančného hľadiska vzhľadom na efektívnosť, hospodárnosť a oprávnenosť výdavkov v zmysle všeobecne záväzných právnych predpisov. 

Čl. 5
Práva a povinnosti členov komisie

/1/	Členstvo v komisii je čestnou neplatenou funkciou.

/2/	Členovia komisie nemôžu byť žiadateľmi o dotáciu.

/3/	Každý člen komisie má právo :
a)	zúčastňovať sa zasadnutí komisie, 
b)	vyjadrovať sa k prerokovávaným bodom programu zasadnutia komisie,
c)	predkladať svoje pripomienky, návrhy a podnety k prerokovávaným materiálom v rámci zasadnutia komisie, či v súvislosti s prácou komisie,
d)	získavať kópie prerokovávaných materiálov v komisii ako aj dokumentov súvisiacich s prácou komisie, 
e)	hodnotiť predložené žiadosti o dotáciu a projekty,
f)	hlasovať.

/4/	Každý člen komisie má povinnosť:
a)	zúčastňovať sa zasadnutí komisie,
b)	riadiť sa platnou legislatívou pri výkone svojej práce v komisii,
c)	rešpektovať pokyny a podpredsedu vlády SR, vedúceho Úradu vlády SR a predsedu komisie v súvislosti s prácou komisie,
d)	zachovávať mlčanlivosť o všetkých skutočnostiach,  o ktorých sa dozvedel pri výkone svojej funkcie alebo v súvislosti s ňou a ktoré v záujme činnosti  komisie nemožno oznamovať iným osobám.

Čl. 6
Zasadnutie komisie

/1/	Komisia zasadá podľa potreby, spravidla raz ročne. V prípade nevyčerpania ročnej alokácie určenej pre akčný plán zasadá komisia najneskôr do 31. októbra príslušného kalendárneho roka. Zasadanie komisie v mesiacoch november a december je výnimočne. Termín zasadnutia komisie určuje predseda komisie alebo tajomník komisie pozvánkou zaslanou elektronickou poštou najneskôr tri pracovné dni pred termínom zasadnutia komisie. 

/2/	Zasadnutia komisie sú neverejné.

/3/	Komisia je uznášaniaschopná, ak je na zasadnutí prítomná nadpolovičná väčšina jej členov. Na prijatie uznesenia je potrebná nadpolovičná väčšina hlasov prítomných členov. V prípade rovnosti hlasov rozhoduje hlas predsedu. V prípade jeho neprítomnosti je rozhodujúci hlas toho člena komisie, ktorý vedie zasadnutie.

/4/	O priebehu zasadnutia komisie sa vyhotovuje písomný záznam a to najneskôr do 5 pracovných dní od zasadnutia komisie. Záznam zasiela elektronickou poštou tajomník komisie jednotlivým členom komisie do piatich pracovných dní od vypracovania záznamu zo zasadnutia. 

/5/	Písomný záznam a protokol z rozhodnutia komisie podpísaný jej predsedom a gestorom spolu s hodnotiacimi hárkami zašle tajomník komisie vedúcemu Úradu vlády Slovenskej republiky. 

/6/	Ďalšie podrobnosti upravuje rokovací poriadok komisie schválený vedúcim Úradu vlády Slovenskej republiky.

Čl. 7
Záverečné ustanovenia

/1/	Tento štatút nadobúda účinnosť dňom jeho schválenia vedúcim Úradu vlády Slovenskej republiky na návrh gestora komisie. 

/2/	Zmeny a doplnenia štatútu schvaľuje na návrh gestora vedúci Úradu vlády Slovenskej republiky.

Schválil:

V Bratislave dňa
			Igor Federič
vedúci Úradu vlády SR